Document ID: 32004R1676

NÕUKOGU MÄÄRUS (EÜ) nr 1676/2004,
24. september 2004,
millega võetakse vastu teatavate Bulgaariast pärit töödeldud põllumajandussaaduste importi ja teatavate töödeldud põllumajandussaaduste Bulgaariasse eksportimist käsitlevad autonoomsed üleminekumeetmed
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 133,
võttes arvesse komisjoni ettepanekut,
ning arvestades järgmist:
(1)
Euroopa ühenduste ja Bulgaaria vahel sõlmitud Euroopa lepingu, heaks kiidetud nõukogu ja komisjoni 19. detsembri 1994. aasta otsusega 94/908/ESTÜ, EÜ, Euratom, Euroopa lepingu sõlmimise kohta assotsiatsiooni loomiseks ühelt poolt Euroopa ühenduste ja selle liikmesriikide ning teiselt poolt Bulgaaria Vabariigi vahel, (1) protokolliga 3 kehtestatakse selles loetletud töödeldud põllumajandussaadustega kauplemise kord. Protokolli 3 muudeti protokolliga, millega kohandatakse Euroopa ühenduste ja Bulgaaria vahelise Euroopa lepingu kaubandusaspekte, (2) edaspidi “kohandamisprotokoll”, mis kiideti heaks otsusega 1999/278/EÜ (3) ja mida täiustati EÜ-Bulgaaria assotsiatsiooninõukogu otsusega nr 2/2002. (4)
(2)
Hiljuti sõlmiti kaubandusleping, mis muudab kohandamisprotokolli. Lepingu eesmärgiks on edendada Bulgaaria Euroopa Liiduga ühinemiseks valmistumisel majanduse lähenemist ja leping jõustub hiljemalt 1. oktoobril 2004.
(3)
Kohandamisprotokolli muutmise otsuse vastuvõtmise menetlus ei lõppe piisavalt aegsasti, et see saaks jõustuda 1. oktoobril 2004. Seetõttu on vajalik ette näha ühepoolsete tariifsete soodustuste kohaldamine Bulgaariale alates 1. oktoobrist 2004.
(4)
Teatavate töödeldud põllumajandussaaduste impordile ei tuleks tollimaksu kohaldada. Teatavate teiste toodete suhtes tuleks igal aastal avada tariifkvoodid.
(5)
Töödeldud põllumajandussaaduste suhtes, mis on loetletud protokollis 3, kuid mida ei ole loetletud käesolevas määruses või mille puhul käesoleva määrusega avatud kvoodid on ammendunud, tuleks jätkata protokolli 3 kaubandust käsitlevate sätete kohaldamist.
(6)
Komisjoni 8. augusti 2002. aasta määrusega (EÜ) nr 1446/2002, millega peatatakse ja avatakse teatavate Bulgaariast pärit töödeldud põllumajandussaaduste Euroopa Ühendusse importimise suhtes kohaldatavad tariifikvoodid ning muudetakse määrust (EÜ) nr 1477/2000, (5) avati iga-aastased tariifikvoodid teatavate Bulgaariast pärit töödeldud põllumajandussaaduste ühendusse importimisel. Aastal 2004 jätkatakse ainult järjekorranumbritega 09.5463, 09.5487 ja 095479 tähistatud tariifkvootidega ette nähtud koguste kohaldamist.
(7)
Bulgaariasse eksporditavatele töödeldud põllumajandussaadustele, mis on loetletud asutamislepingu I lisas, ei tuleks anda eksporditoetust komisjoni 13. juuli 2000. aasta määruse (EÜ) nr 1520/2000, milles sätestatakse teatavate asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemi ühised üksikasjalikud rakenduseeskirjad ning nende toetussummade kinnitamise kriteeriumid, (6) alusel.
(8)
Komisjoni 2. juuli 1993. aasta määrus (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, (7) näeb ette tariifkvootide haldamise süsteemi. Käesoleva määrusega avatud tariifkvoote peaksid haldama ühenduse asutused ja liikmesriigid vastavalt kõnealusele süsteemile.
(9)
Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendamisvolituste kasutamise menetlused, (8)
ON VASTU VÕTNUD KÄESOLEVA MÄÄRUSE:
Artikkel 1
Alates 1. oktoobrist 2004 kohaldatakse I lisas sätestatud tollimaksu selles lisas loetletud Bulgaariast pärit toodete impordi suhtes.
Artikkel 2
1. II lisas sätestatud ühenduse tariifikvoodid Bulgaariast pärit toodete tollimaksuvabaks impordiks avatakse igal aastal ajavahemikuks 1. jaanuarist kuni 31. detsembrini. Aastaks 2004 avatakse tariifikvoodid ajavahemikuks 1.oktoobrist kuni 31. detsembrini 2004. Aastaks 2004 vähendatakse koguseid proportsionaalselt vastavalt juba möödunud ajavahemikule, mis põhineb tervetel kuudel, välja arvatud järjekorranumbritega 09.3463, 09.5478 ja 09.5479 tähistatud tariifikvootide puhul.
2. Järjekorranumbritega 09.5463, 09.5487 ja 09.5479 tähistatud tariifkvootidega ettenähtud kogused, mis on avatud määruse (EÜ) nr 1446/2002 alusel ja suunatud vabasse ringlusse ajavahemikul 1. jaanuarist kuni 30. septembrini 2004, arvestatakse täies ulatuses maha II lisas sätestatud vastavate tariifkvootidega ettenähtud kogustest.
Artikkel 3
Käesoleva määruse III lisas loetletud Bulgaariasse eksporditavatele töödeldud põllumajandussaadustele ei anta eksporditoetust määruse (EÜ) nr 1520 alusel.
Artikkel 4
Töödeldud põllumajandussaaduste suhtes, mis ei loetletud I lisas või mille puhul II lisas osutatud kvoodid on ammendunud, kohaldatakse protokolli 3 sätteid.
Artikkel 5
Komisjon võib artiklites 1, 2 ja 3 sätestatud meetmete kohaldamise peatada artikli 7 lõikes 2 osutatud korras, juhul kui ei kohaldata Bulgaaria poolt kokkulepitud vastastikuseid soodustusi.
Artikkel 6
Käesoleva määruse II lisas nimetatud tariifikvoote haldab komisjon kooskõlas määruse (EMÜ) nr 2454/93 artiklitega 308a, 308b ja 308c.
Artikkel 7
1. Komisjoni abistab määruse (EÜ) nr 3448/93 (9) artiklis 16 nimetatud komitee, edaspidi “komitee”.
2. Käesolevale lõikele viitamisel kohaldatakse otsuse 1999/468/EÜ artikleid 4 ja 7.
Otsuse 1999/468/EÜ artikli 4 lõikes 3 sätestatud tähtajaks kehtestatakse üks kuu.
3. Komitee võtab vastu oma töökorra.
Artikkel 8
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. oktoobrist 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. september 2004

Labels: 3
15
18